b'\n_START_ARTICLE_\nMarinadin talo\n_START_PARAGRAPH_\nMarinadin talo on Helsingiss\xc3\xa4 Annankatu 27:n ja Eerikinkatu 3:n kulmauksessa sijaitseva viisikerroksinen toimisto- ja liiketalo. Talo valmistui kahdessa vaiheessa, ensimm\xc3\xa4inen vaihe vuonna 1892 ja toinen vuonna 1897. Ensimm\xc3\xa4isen vaiheen suunnitteli arkkitehtitoimisto Kiseleff & Heikel, toisen vaiheen taas Werner Pol\xc3\xb3n ja arkkitehtuuritoimisto Usko Nystr\xc3\xb6m, Petrelius & Penttil\xc3\xa4. Talon rakennuttaja oli rakennusmestari Odert Laine, jonka perilliset omistivat talon aina vuoteen 1934 saakka. Talo sai nimens\xc3\xa4 sen pohja- ja kellarikerroksessa vuosina 1951\xe2\x80\x931971 toimineen ravintola Marinadin mukaan._NEWLINE_Marinadin talo siirtyi vuonna 1971 vakuutusyhti\xc3\xb6 Pohjan omistukseen. Yhti\xc3\xb6 aikoi purkaa talon ja rakentaa tilalle toimistotalon, mutta purkuilmoituksesta syntyi kiivas keskustelu, sill\xc3\xa4 kulttuuriv\xc3\xa4ki ja erityisesti monet arkkitehdit halusivat s\xc3\xa4\xc3\xa4st\xc3\xa4\xc3\xa4 talon sen historiallisten ja arkkitehtonisten arvojen vuoksi. Lopulta korkein hallinto-oikeus p\xc3\xa4\xc3\xa4tti kev\xc3\xa4\xc3\xa4ll\xc3\xa4 1975, ett\xc3\xa4 talo on s\xc3\xa4ilytett\xc3\xa4v\xc3\xa4. Marinadin talossa tehtiin peruskorjaus vuosina 1974\xe2\x80\x931976, jolloin ullakkotilat otettiin k\xc3\xa4ytt\xc3\xb6\xc3\xb6n ja talon piha katettiin ensimm\xc3\xa4isen kerroksen tasalta. Talon julkisivut sek\xc3\xa4 rappuk\xc3\xa4yt\xc3\xa4vien sein\xc3\xa4- ja kattomaalaukset entis\xc3\xb6itiin. Toisaalta kuitenkin huoneistoissa olleita kattomaalauksia peitettiin ja kaakeliuunit purettiin._NEWLINE_Marinadin talo on nykyisin toimistok\xc3\xa4yt\xc3\xb6ss\xc3\xa4.'